Mike fC
O Mike fC ò Mike from Campo, nómme d'àrte do Michê Ferroni (Zêna, 21 frevâ 1989), o l'é 'n cantautô, rapper e tecnico do són italiàn.
Biografîa[modìfica | modìfica wikitèsto]
Infànçia, prìmmi ànni e stûdi[modìfica | modìfica wikitèsto]
Nasciûo a Zena, ma cresciûo a Canpomòn, o prinçìpia o stûdio do pianofòrte da l'etæ de nêuve ànni a quélla de tréize, pe dedicâse a-a scritûa di tèsti de mûxica rap.
O sò poæ, l'Antonéllo Ferròni, o l'é nasciûo a Carbònia in Sardégna, ma o gh'à de òrigine marchigiànn-e; a moæ, a Frànca Parödi, a l'é de Çiânexi.
Into 2003 o realîza co-in amîgo a sò prìmma cansón. Dòppo doî ànni o regìstra o sò prìmmo album amatoriâle Enjoy, e, dòppo n’anno, Lasciateci sognare (Êse lìberi d'asunâse).
O stûdia a-o licéo scentìfico Enrico Fermi de Zêna Sàn Pê d'Ænn-a. Dòppo ch'o l' pigiòu o diplöma, o frequénta o córso de lòurea trienâle a-a schêua di inzegnê de telecomunicaçioìn inte l’Universcitæ de Zêna e o contìnoa a sò formaçión co-a specializaçión in inzegnerîa do són e da mûxica into Politécnico de Milàn, Pölo territoriâle di Commo, dond'o pìggia a lòurea into 2015.
Finîa l'universcitæ o çerne de dedicâ tùtto o sò ténpo a-a mûxica.
Co-i Mad Boys (da-o 2009)[modìfica | modìfica wikitèsto]
Into 2009 o l'incóntra o Simo X (Simone Marcenaro) ch'o gh'à 'n bón pài do travàggio mûxicâle do Mike. Dónca asémme a lê e a-a Felix (Elisa Solinas) o scrîve Lasciati guidare da lei (Lâscite goidâ da lê). Dòppo con l'agiùtto do Gallu (Andrea Galluzzo), i quattro rifórman a Mad Boys Crew, avoxòu grùppo de Bösanæo di anni '90. Dòppo pöco a-a crew s'azónze o Claudio (Claudio Piras), l'AleMan (Alessandro Marcenaro) e l'Andrews Right (Andreas Giusto) ascì. Into 2011 pùbrican o dìsco da-o tìtolo Su questa strada (In scê sta stràdda), do tùtto registròu into sò nêuvo stûdio: o Mad[1].
Pe mêzo de st'àlbum chîe, diventòu avoxòu inta Valàdda do Ponçéivia, o grùppo o coménsa a exibîse in gîo pe Zêna, coscì da intrâ inta scêna de l'hip hop do capolêugo[2]. Dòppo o disco a crew a l'arèsta unîa, ma i conponénti fàn di progètti da solîsti.
Into lùggio do 2011 o Clòudio o pèrde a vìtta inte 'n'incidénte stradâle[3]. In dûo córpo pe tùtti i Mad. Clòudio o l'êa pò-u Mike in méistro into rap e inta vitta. O sò disco pòstumo Claudio for life (Clòudio pi-â vìtta), prodûto do tùtto da l'Andrews Right, o peu êse sentîo in scê Youtube.
O rap in zenéize (da-o 2011)[modìfica | modìfica wikitèsto]
Ina particolaritæ do Mike fC a l'é de segûo quélla de scrîve de cansoìn in léngoa lìgure ascì. Ma tùtto pe mêzo di géneri mûxicâli comm'o rap, a trap e l'R&B[4][5].
Into 2011 o scrîve Zena, a sò prìmma cansón rap do tùtto in léngua lìgure. O filmìn muxicâle in scê Youtube o gh'à 'n bón riscóntro e o Mike, che inte quéllo perîodo o gh'àiva de dificurtæ co-i stûdi in ingegnerîa, o l'atrôva tórna l'entuxàsmo pe continuâ a fâ mûxica, con nêuve idêe e energîe[6].
O perîodo a Cómmo e Dove vai (Donde ti væ) (2013-2015)[modìfica | modìfica wikitèsto]
Into 2013, dòppo a lòurea trienâle, o vâ a vîve a Cómmo dond'o frequénta o córso de Sound and music engineering into Politécnico de Milàn.
Inte sti ànni o l'ariêsce a realizâ di progètti muxicâli: o Madness Ep co-i Mad Boys e i UBR, a cansón Voglia d'estate (Coæ de stæ) con l'Erika, Chiedersi perché (Domandâse perché) pe cónto sò, cansón ligâ a-i travàggi pò-u Tèrzo Vâlico di Zôvi[7].
A Cómmo o scrîve Inte 'n'abràsso, cansón che pe mêzo do filmìn, ch'o móstra di bèlli paizàggi da Ligùria, a l'otêgne 'n gràn riscóntro, màscime in scê Youtube, Facebook e Whatsapp[8][9].
Into zùgno do 2014 sciòrte Dove vai (Dónde ti væ), dìsco da solîsta con tùtte e cansoìn de quéllo perîodo. L'àlbum o l'é conpòsto da 15 cansoìn tùtte registræ, prodûte e mixæ da-o Mike into Stûdio Mad.
Into lùggio 2015 o pìggia a lòurea magistrâle e o ritórna a Zêna.
O ritórno in Ligùria e i progètti sénci (2015-2017)[modìfica | modìfica wikitèsto]
Tornòu in Ligùria o travàggia cómme cantoutô e inzegnê do són.
Into frevà do 2017 o partéçipa a-o sezén Festivàl Sàn Zòrzo da cansón in léngoa lìgure, dond'o l'à reçevûo o prêmio "Elmo Bazzano" e o prêmio cómme mêgio solîsta co-a cansón T'ê speciale[10].
Dòppo o pubrichiâ Splenderà (Splendiâ), in colaboraçión con l'Oriana Langella, Luxe inti euggi, cansón trap in léngoa ligure, e Coæ de cantâ in colaboraçión co-I Trìlli[11].
A cansón da stæ a divénta Tòu li, fæta asémme ai Demueluìn. A cansón a l'é 'n mésscio de sonoritæ folk, pop, rap e dance[12].
Vêgne pöi pubricâ In un abbraccio, versción in italiàn de Inte 'n'abrasso, e Sfioreremo le stelle (Sfioriêmo e stélle) in colaboraçión con l'EuGian.
Fermâ o ténpo e Diâio de l'Èrta Vîa (2018)[modìfica | modìfica wikitèsto]
Into frevà do 2018 o parteçipa torna a-o Festival da Canson in lengoa ligure con Fermâ o tenpo. A canson, ch'a l'aregòrda di avegnimenti da segonda goæra mondiâle pi-â popolaçion ligure, a goagna o premio comme mêgio testo e comme categorîa solista[13]. O filmin in scê Youtube o vêgne caregòu pròpio che l'é quarche giorno da-i 25 d'arvî[14][15].
A-i 6 de dexenbre do 2018 o pubrica in scê Youtube Diario d'Alta Via (Diâio de l'Èrta Vîa), viâgio-documentâio in scê l'Èrta Vîa di Monti Liguri inta quæ o Mike fC o camìnn-a pò-u percorso intrêgo da sôlo a pê. Co-o fæto ch'o no gh'à ni spònsor ni goæi, o progetto o vêgne realizòu con pöche palanche. O fæto che o travaggio o vêgne filmòu e montòu da l'outô ò-u pòrta ciù da-arente o Mike a-i spetatoî e ciù vêo e spontanio[16][17][18].
Luxe inti euggi (2019-prezente)[modìfica | modìfica wikitèsto]
A-i 25 de mazzo do 2019 o pùbrica Luxe inti euggi, o sò primmo album do tùtto in lengoa ligure. O progetto o contêgne segge de cançoìn za pubricæ, magâra in parte arangiæ e mixæ torna, segge de cansoìn mai sentîe. I generi muxicâli van da-a trap a-o pop e a-o reggae scinn'a di ritmi afro e latin, co-o pasâ pe mêzo di tòcchi ciù ligæ a-o cantoutorâto[19]. O disco o contêgne de importante collaboraçioìn con artisti do panoramma muxicâle zeneize, comm'o Lord Jaan, o Maz Vilander, a Chiara Franzi, I Trilli e I Demueluin.
Discografîa[modìfica | modìfica wikitèsto]
- Album in studio
- 2011 - Su questa strada (In scê sta stradda) (co-i Mad Boys)
- 2014 - Dove vai (Donde ti væ)
- 2019 - Luxe inti euggi
- Scìngoli
- Dâse 'na man (co-o Guido Perata), 2021
- Dimme perché (co-i "Sensa Ténpo": Guido Perata e Chiara Franzi), 2022
Video in sce youtube[modìfica | modìfica wikitèsto]
- Alêgri (co-i Demueluìn)
- Zêna
- Luxe inti euggi
- Tou lì (co-i Demueluìn)
- Ghe semmo
Nòtte[modìfica | modìfica wikitèsto]
- ↑ (IT) Claudio Cabona, Rap: «Genova è la nuova capitale italiana», in sce ilsecoloxix.it, 26 zùgno 2017. URL consultòu l'8 zenâ 2022.
- ↑ (IT) Stefano Pistore, Genova e Padova, le nuove culle del rap italiano, in sce rockit.it, 1º arvî 2016. URL consultòu l'8 zenâ 2022.
- ↑ (IT) Mortale in Valpolcevera: deceduto Claudio Piras, giovane rapper genovese - Genova 24, in sce genova24.it, 15 lùggio 2011. URL consultòu l'8 zenâ 2022.
- ↑ (IT) Daniele Alberti, Rap in dialetto, "Il genovese è morto? Io non credo", in sce genovapost.com, 23 màzzo 2017. URL consultòu l'8 zenâ 2022 (archiviòu da l'url òriginâle o 28 novénbre 2019).
- ↑ (IT) Beatrice D'Oria, Mike from Campo, rimein dialetto a suon di rap, in sce ilsecoloxix.it, 10 zenâ 2012. URL consultòu l'8 zenâ 2022.
- ↑ (IT) Intervista a Mike fC, in sce trallaleronline.net, 3 màrso 2019. URL consultòu l'8 zenâ 2022.
- ↑ (IT) Chiedersi perché di Mike from Campo, un rap contro il Terzo Valico, in sce labsociale.it, 26 zùgno 2012. URL consultòu l'8 zenâ 2022.
- ↑ (IT) Gabriele Rastaldo, RAP IN GENOVESE, in sce ilmugugnogenovese.it, 10 frevâ 2017. URL consultòu l'8 zenâ 2022.
- ↑ (IT) Tamara Turatti, Da Colombo al rap "zeneise", torna la storia di Genova "in un abbraccio" - Genova 24, in sce genova24.it, 12 òtôbre 2017. URL consultòu l'8 zenâ 2022.
- ↑ (IT) Festival della Canzone dialettale - Vincitori 2017, in sce sangiorgioalbenga.it. URL consultòu l'8 zenâ 2022.
- ↑ (IT) Biografia, in sce itrilli.it. URL consultòu l'8 zenâ 2022.
- ↑ (IT) Nicola Giordanella, "Tou lì", arriva il tormentone dell'estate genovese. La risposta in musica al "mugugno de niatri" - Genova 24, in sce genova24.it, 7 agòsto 2017. URL consultòu l'8 zenâ 2022.
- ↑ (IT) Festival della Canzone dialettale - Vincitori 2018, in sce sangiorgioalbenga.it. URL consultòu l'8 zenâ 2022.
- ↑ (IT) Valentina Evelli, Il 25 aprile e il rapper che parla ai millennials, in sce genova.repubblica.it, 25 arvî 2018. URL consultòu l'8 zenâ 2022.
- ↑ (IT) Gilberto Volpara, La Resistenza è giovane con la musica di Mike fC. Boom per "Fermâ o tenpo", in sce primocanale.it, 24 arvî 2018. URL consultòu l'8 zenâ 2022.
- ↑ (IT) Diario d'Alta Via - Viaggio sull'Alta Via dei monti liguri, in sce stregacornacchia.it. URL consultòu l'8 zenâ 2022.
- ↑ Andrea Acquarone, Erta Via di monti liguri: unn’esperiensa de vitta contâ da-o Mike FC, in sce ilsecoloxix.it, 15 seténbre 2019. URL consultòu l'8 zenâ 2022.
- ↑ (IT) MIKE FC: rap in Genovese per salvaguardare la cultura di una regione intera, in sce ilpolopositivo.com, 8 màzzo 2019. URL consultòu l'8 zenâ 2022.
- ↑ (IT) "Luxe inti euggi", il successo del nuovo disco di Mike fC: un ragazzo di paese, in sce primocanale.it, 31 màzzo 2019. URL consultòu l'8 zenâ 2022.
Ligammi esterni[modìfica | modìfica wikitèsto]
- (EN, IT) Scîto ofiçiâ, in sce mikefc.com.
- (LIJ, IT) Canâ YouTube ofiçiâ, in sce youtube.com.
- (LIJ, IT) Pagina Facebook ofiçiâ, in sce it-it.facebook.com.
zho_Hans lij_Latn srd_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn vec_Latn vec_Latn lij_Latn lij_Latn sot_Latn lij_Latn vec_Latn srd_Latn szl_Latn lij_Latn lij_Latn lij_Latn lij_Latn srd_Latn lij_Latn srd_Latn lij_Latn lij_Latn lij_Latn lij_Latn ita_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn ita_Latn ita_Latn srd_Latn lij_Latn lij_Latn eng_Latn